Հավելված N1

Շրջակա միջավայրի նախարարի

 «25» հոկտեմբերի 2022 թ. N 369-Ն հրամանի

**ՈՒՂԵՑՈՒՅՑ**

**ՕԳՏԱԿԱՐ ՀԱՆԱԾՈՆԵՐԻ ԱՐԴՅՈՒՆԱՀԱՆՄԱՆ ՆՊԱՏԱԿՈՎ ԵՐԿՐԱԲԱՆԱԿԱՆ ՈՒՍՈՒՄՆԱՍԻՐՈՒԹՅԱՆ ԵՎ ԱՐԴՅՈՒՆԱՀԱՆՄԱՆ ԻՐԱՎՈՒՆՔՆԵՐ ՀԱՅՑԵԼՈՒ ՀԱՄԱՐ ՆԵՐԿԱՅԱՑՎՈՂ ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ՆԱԽՆԱԿԱՆ ԳՆԱՀԱՏՄԱՆ ՀԱՅՏԻ ԿԱԶՄՄԱՆ**

1. Էկոլոգիական անվտանգության պահանջների և բնապահպանական սահմանափակումների ապահովման նպատակով ընդերքօգտագործողի կողմից նախատեսվող գործունեության իրականացմանն (օգտակար հանածոների երևակումների երկրաբանական ուսումնասիրություն կամ հանքավայրի շահագործում) ընդառաջ մշակվում է շրջակա միջավայրի վրա ազդեցության նախնական գնահատման հայտը, որում ներառվում են շրջակա միջավայրի վրա հնարավոր ազդեցության շրջանակները և շրջակա միջավայրի օբյեկտները:
2. Շրջակա միջավայրի վրա ազդեցության նախնական գնահատման հայտի բովանդակությունը հետևյալն է.
3. **Օգտագործվող սահմանումներ և տերմիններ.**
4. **Ընդհանուր տեղեկություններ.**

 ա. ձեռնարկողի վերաբերյալ տեղեկատվություն՝ ձեռնարկողի անունը (անվանումը) և բնակության (գտնվելու) վայրը.

բ. նախատեսվող գործունեության անվանումը և նպատակը.

գ. նախատեսվող գործունեության բնութագիրը.

դ. նախագծման իրավական հիմքը:

**3) Նախատեսվող գործունեության ենթակա տարածքի, այդ թվում` շրջակա միջավայրի համառոտ նկարագիրը և իրադրության սխեման.**

ա. գտնվելու վայրը.

բ. ռելիեֆը, երկրաձևաբանությունը.

գ. կլիման.

դ. մթնոլորտային օդը.

ե. ջրային ռեսուրսները.

զ. հողերը.

է. բուսական և կենդանական աշխարհը.

ը. վտանգված էկոհամակարգերը.

թ. բնության հատուկ պահպանվող տարածքները.

ժ. անտառային ռեսուրսները.

ի.բնության հուշարձանները:

1. **Սոցիալ-տնտեսական բնութագիրը.**

ա. ենթակառուցվածքներ (առողջապահություն, տրանսպորտային համակարգ, էներգացանց, կրթություն).

բ. հողերի տնտեսական յուրացման բնութագիրը.

գ. պատմության և մշակութային հուշարձանները.

դ. տեղեկատվություն հանրության ծանուցման, հանրային լսումների և տեղական ինքնակառավարման մարմինների նախնական համաձայնության վերաբերյալ:

1. **Շրջակա միջավայրի բաղադրիչների վրա հնարավոր ազդեցությունների բնութագիրը:**
2. **Շրջակա միջավայրի վնասակար ազդեցության բացառմանը, նվազեցմանն ու փոխհատուցմանն ուղղված բնապահպանական միջոցառումների բնութագիրը.**
3. **Ընդհանուր տեղեկություններ** գլխում ներկայացվում են օգտակար հանածոների արդյունահանման նպատակով երկրաբանական ուսումնասիրության կամ օգտակար հանածոների արդյունահանման աշխատանքների նպատակը, հիմնավորվում է դրանց իրականացման անհրաժեշտությունը: Տրվում է նախատեսվող գործունեության բնութագիրը՝ արտադրական հզորությունները, օգտագործվող բնական ռեսուրսները ու նյութերը, տեխնիկական և տեխնոլոգիական լուծումները: Համառոտ վերլուծվում են հնարավոր դրական զարգացումները, ազդեցություններն ու օգուտները ազդակիր համայնքների համար, ինչպես նաև դրանց մասին տեղական ինքնակառավարման մարմինների, բնակչության իրազեկվածության և նախնական համաձայնության վերաբերյալ տեղեկատվություն: Ներկայացվում են տեղեկություններ այն իրավական ակտերի վերաբերյալ, որոնցում ամրագրված են երկրաբանական ուսումնասիրության/օգտակար հանածոների արդյունահանման ընթացակարգերին վերաբերվող պահանջներ, թույլտվություններ, կողմնորոշիչներ:
4. **Նախատեսվող գործունեության ենթակա տարածքի, այդ թվում` շրջակա միջավայրի համառոտ նկարագիրը և իրադրության սխեման** գլխում բերվում է հակիրճ տեղեկատվություն երկրաբանական ուսումնասիրության կամ օգտակար հանածոների արդյունահանման համար նախատեսված տարածքների գտնվելու վերաբերյալ, ներկայացվում են տարածքի աշխարհագրական կոորդինատները, ինչպես նաև հայցվող տեղամասի ծայրակետային կոորդինատները՝ ներկայացված WGS-84 (ARMREF 02) կոորդինատային համակարգով, նկարագրվում է տրանսպորտային ցանցը, շրջանի արդյունաբերական կազմակերպությունները և հանքահումքային հենքը: Ներկայացվում է տեղագրական քարտեզ 1:50000, 1:10000 մասշտաբի, իրադրության սխեմա, ինչը կարտացոլի հարևանությամբ առկա օբյեկտները, բնակավայրերը, ջրային ռեսուրսները և այլն, որում նշվում է երկրաբանական ուսումնասիրության համար նախատեսված տարածքը: Ռելիեֆի և երկրաձևաբանության նկարագրության ժամանակ ներկայացվում են տեղեկություններ տարածքի բացարձակ և հարաբերական բարձրությունների, լանջերի թեքության և կտրտվածության աստիճանի վերաբերյալ: Կլիմայական բնութագիրը ներառում է տվյալներ օդի ջերմաստիճանի, հարաբերական խոնավության, մթնոլորտային տեղումների և ձնածածկույթի, քամիների, արեգակնային ճառագայթման, արևափայլի տևողության, անարև օրերի քանակի և այլի վերաբերյալ: Մթնոլորտային օդի նկարագրության ժամանակ ներկայացվում են տարածքի մթնոլորտային օդի ֆոնային աղտոտվածությունը: Ջրային ռեսուրսների նկարագրության ժամանակ ներկայացվում են երկրաբանական ուսումնասիրության համար նախատեսված տարածքի մակերևութային և ստորերկրյա ջրերի բնութագիրը, ջրերի որակի ֆոնային ցուցանիշները, ջրօգտագործման նկարագիրը (ջրային ռեսուրսի կամ հիդրոտեխնիկական կառույցի անվանումը, գտնվելու վայրը, նպատակը), ջրառի աղբյուրը, գտնվելու վայրը և ծավալը, ջրահեռացման վայրը և ծավալը, ինչպես նաև տեղեկատվություն ջրօգտագործման թույլտվության առկայության վերաբերյալ: Հողերի բնութագրման ժամանակ ներկայացվում է տեղեկատվություն հողամասերի սեփականության, նպատակային նշանակության, հողային ծածկույթի որակական բնութագրի, հողերի ֆոնային աղտոտվածության, մինչև նախատեսվող գործունեությունն իրականացնելը՝ հայցվող տարածքում նախկինում խախտված, վերականգնված հողերի, լցակույտերի, հանված, պահեստավորված, պահպանված հողաբուսական շերտի վերաբերյալ: Բուսական աշխարհի նկարագրության ժամանակ ներկայացվում են տեղեկություններ նախատեսվող գործունեության համար նախատեսված տարածքում գերակշռող բուսական համակեցությունների՝ ներառյալ անտառների և Հայաստանի Հանրապետության (այսուհետ՝ ՀՀ) բույսերի Կարմիր գրքում գրանցված տեսակների, վերաբերյալ: Կենդանական աշխարհի նկարագրության ժամանակ ներկայացվում են տեղեկություններ նախատեսված տարածքին բնորոշ կենդանական աշխարհի՝ ներառյալ ՀՀ կենդանիների Կարմիր գրքում գրանցված տեսակների և համակեցությունների վերաբերյալ: Եթե նախագծված կամ հայցվող տարածքում առկա են բնության հատուկ պահպանվող տարածքներ, ապա ներկայացվում են տեղեկություններ դրանց գտնվելու վայրի, զբաղեցրած տարածքի և նշանակության վերաբերյալ: Անտառային ռեսուրսների նկարագրության ժամանակ ներկայացվում է նախատեսվող գործունեության տարածքում առկա անտառների նպատակային նշանակության վերաբերյալ տեղեկատվությունը, անտառային հողերի և հողատեսքերի նկարագրությունը, տեղադրության քարտեզը՝ 1:25000 մասշտաբի, տարածքի աշխարհագրական կոորդինատները (երկայնություն և լայնություն), կադաստրի ծածկագիրը և վկայականը: Սույն գլխին կից ներկայացվում են հայցվող տարածքն արտացոլող, տեղանքին առնչվող թեմատիկ քարտեզներ, այդ թվում՝ լանջերի թեքության, երկրաձևաբանական, հողերի և բուսականության տիպերի տարածման, բնության հատուկ պահպանվող տարածքների հետ համընկնման, սողանքային երևույթների տարածման:
5. **Սոցիալ-տնտեսական բնութագիր** գլխում ներկայացվում են հակիրճ տեղեկություններ ազդակիր համայնքների դեմոգրաֆիական իրավիճակի, զբաղվածության, համայնքների տնտեսական ռեսուրսների, պատմության և մշակույթի հուշարձանների վերաբերյալ: Ներկայացվում է նաև տեղեկատվություն հանրության ծանուցման, հանրային լսումների և արդյունքների, տեղական ինքնակառավարման մարմինների նախնական համաձայնության վերաբերյալ:
6. **Շրջակա միջավայրի բաղադրիչների վրա հնարավոր ազդեցությունների բնութագիրը** գլխում ներկայացվում են հակիրճ տվյալներ երկրաբանական ուսումնասիրության կամ օգտակար հանածոների արդյունահանման աշխատանքների հնարավոր ազդեցությունների վերաբերյալ՝ ըստ շրջակա միջավայրի բաղադրիչների:
7. **Շրջակա միջավայրի վնասակար ազդեցության բացառմանը, նվազեցմանն ու փոխհատուցմանն ուղղված բնապահպանական միջոցառումների բնութագիրը** գլխում հակիրճ նկարագրվում են այն միջոցառումները, որոնք իրականացվելու են նախատեսվող գործունեության իրականացման արդյունքում շրջակա միջավայրի վրա ազդեցության կանխարգելման, նվազեցման կամ բացառման նպատակով: Կազմվում է բնապահպանական կառավարման պլանը, որում նշվում են ընդերքօգտագործման հետևանքով բնապահպանական կորուստների նվազեցման, ազդեցության կանխարգելման նպատակով պլանավորվող միջոցառումները, դրանց իրականացման մշտադիտարկման ցուցիչները և իրականացման համար նախատեսված գումարները: Ամրագրվում են բնապահպանական մշտադիտարկումների իրականացման թիրախները, եղանակները, ՀՀ օրենսդրությամբ սահմանված լիազոր մարմիններին մշտադիտարկումներից ստացված տեղեկատվության փոխանցման ընթացակարգերը: Ներկայացվում է նաև շրջակա միջավայրի բաղադրիչների նկատմամբ մշտադիտարկումների կետերի տեղադրման քարտեզ-սխեմաները:»: